- Luke
- <
- 3
- >

3
Chin nuntudtuchugwan John Bautista
1 Hichin me-ahimpolo ta leman tagwon hi nun-ap-apugwan Emperador Tiberius ad Rome, ja hi Pontius Pilato chi gobernador ad Judea ja hi Herod chi ap-apo ad Galilee. Hi Philip an ibpfan Herod chi ap-apo ad Iturea ja Trakonitis, ja hi Lisanias chi ap-apo ad Abilene. 2 Hay hachi natakhay an pachi hichi Templo ad Jerusalem ja cha Anas ay Kayfas. Ay chuy an timpo ja nihihidchi hi John an empfalay Zekariah hichi let-ang. Ja hichi chi nangpa-innilaan Apo Jos ay hija hi hay i na ituchu. 3 Hotti leneꞌgwoh John hichuy lota an nun-ehnot ay chuy gwanggwang an Jordan an khun i mangaskasaba, an hay khuna allon ja, “Muntutuju aju ja chin-ug ju hana pfahor ju ja mumpabautisar aju ta pakawanon Apo Jos hana pfahor ju.” 4 Hitay chin impatulaꞌ Apo Jos ay profeta Isaiah hi nangarjana hi,
“Hichi let-ang ja gwacha han khun mun-ugwap an khuna allon hachi tatakhu hi,
‘Epaphod ju hini agwun ni umali an Apo.
Anchongon ju hana nakillokillo an chalan ta maphod hi agwuna.
5 Taponan ju hana na-alu-an ja nunchotalon ju an amin hana pfuludna.
Ja enanchong ju hana naliꞌ-oliꞌ-ot an chalan
ja enep-ephod ju ta ma-id humalipadchung,
6 ta an amin chi tatakhu ja tikhagwun cha hini hennag Apo Jos an Manakhu ay chita-o.’ ” *3:6 Isaiah 40:3-5
7 Cho-or chin tatakhu an immuy ay John an i mumpabautisar. Ja inali na ay chicha hi, “Chaꞌju an lomahlalahlah! Ngay nangali hi mapfalin an mergwang aju ay ni pundusaan Apo Jos hana pfimmahor? 8 Achi mapfalin, ti mahapor an aton juy maphod an mangpatikhaw an umannung an chin-ug ju hana pfahor ju. Ja achi ju punhohodlanan an miꞌtakhu khapo ta holag chaꞌju ay Abraham. Hay alloꞌ ay chaꞌju ja anong un hato pfato ja mapfalin an pumpfalinon Apo Jos hi holag Abraham ta maparkhan aju! 9 Hini Punhugijan Apo Jos ja amat hi gwahay an lenallajat ni munli-oy hi ajiw. Ti an amin chi ajiw an achi maphod chi pfunga na ja mali-oy ta mituud ay ni apoy hot mapoolan. Ja amat hina hini umali an adusaan ju.”
10 Ja inalin hana tatakhu hi, “Hot ngay aton mi mah?” 11 Tempfar John ja inali na hi, “Hini gway chugwa hi lopfong na ja ichat na hini oha ay ni ma-id lopfong na. Ja hini khu gway anuna ja ichatana hana napohan.” 12 Gwacha hachi uchumna an khun munhenger hi pakha an niꞌjuy ta meꞌpabautisar cha. Ja empfokha cha ay John hi, “Ngay peꞌ-at mi, Apo?” 13 Tempfar na ja inali na hi, “Achi ju khun hulukan hini hengelon ju.” 14 Ja neꞌpfokhan hachi uchumna an hinchalo hi, “Hot chaꞌmi mah? Ngay peꞌ-at mi?” Tempfar na ja inali na hi, “Achi aju mumpabpapfahor ja tomattata-ot ta gway i ju panghunungan hi pangalan hi pelaꞌ, ja achi ju unguhan hini herchu ju.”
15 Unagkhu chengngor chin tatakhu chin khuna allon ja khun cha nomnomnomon nu hi John hini Hennag Apo Jos an hahadchon cha. 16 Ja inalin John ay chichan amin hi, “Pfu-un ha-in hini Mamahhod. Ti gwa han umali an metob ay ha-in an munnaud an napfagpfagto. Ja achi mapfalin an ipadchungaꞌ ay hija.†3:16 Literal: munnaud an napfagpfagto, ja achiyaꞌ mipfilang an mangaan ay ni hapato na. Ay chuy an timpo ja hini mangaan ay ni hapaton ni apo ja tamun chi nababbabaan an takhala. Hotti hay penhod John an allon ja nababbaba pay hija mu hay nababa an takhala nu mipadchung ay Hesu Kristo. Ha-in ayya ja bautisaraꞌ chaꞌju hi chanum muti hija ja bautisaran chaꞌju hi Espiritu Santo ja apoy. 17 Ja toꞌnona hay hana namati ay cha nuy agkhuy an amat ay ni muntaap an etapar na hini chukhi ta mataynan hini pfokhah. Ja enorpfong na hini pfokhah ja penoolana hini chukhi hi apoy an achi madmachop.” 18 Ja cho-or pay chin tukhun John chin tatakhu ja engkasaba na khu hini maphod an hapit Apo Jos.
19 Ja inhingar John hi Herod an ap-apo ad Galilee, ti penloh na hi Herodias an ahagwan ibpfa na. Ja cho-or chi uchumna hi napukhit an enat na. 20 Ja en-om-omod na an nangat hi napukhit ti i na impipfalud hi John.
Chin numpabautisaran Hesus ay John Bautista
21 Chin agkhuy na pay nipfaluchan ja binautisaran John hachi cho-or an tatakhu ja niꞌjuy hi Hesus an neꞌpabautisar. Napfalin an binautisaran John ja nungkalalag hi Hesus. Ja nipfughor ad langit 22 ja nun-ohop ay hija hini Espiritu Santo an amat hi kaloma chi tikhaw na. Ja gwa han chengngor cha an hapit an narpu ad langit an nangali hi, “He-a hini podpodhoꞌ an Empfalay u. Mun-an-anlaaꞌ khapo ay he-a.”
Chin himpangapo an narpugwan Hesus
23-38 Hay hato chi napfupfulog an himpangapo an narpugwan Josep an khemhon chin tatakhu hi un hijay ammod Hesus. [38] Himpfun Apo Jos hi Adam ja nunholag ta hi Set. Nunholag hi Set ta hi Enos. [37] Ja nunholag hi Enos ta hi Kainan. Nunholag hi Kainan ta hi Mahalil. Nunholag hi Mahalil ta hi Jared. Nunholag hi Jared ta hi Enok. Nunholag hi Enok ta hi Metusela. [36] Ja nunholag hi Metusela ta hi Lamek. Nunholag hi Lamek ta hi Noah. Nunholag hi Noah ta hi Shem. Nunholag hi Shem ta hi Arfaxad. Nunholag hi Arfaxad ta hi Kainan. [35] Ja nunholag hi Kainan ta hi Shelah. Nunholag hi Shelah ta hi Eber. Nunholag hi Eber ta hi Peleg. Nunholag hi Peleg ta hi Reu. Nunholag hi Reu ta hi Serug. [34] Ja nunholag hi Serug ta hi Nahor. Nunholag hi Nahor ta hi Terah. Nunholag hi Terah ta hi Abraham. Nunholag hi Abraham ta hi Isaak. Nunholag hi Isaak ta hi Jakob. [33] Ja nunholag hi Jakob ta hi Judah. Nunholag hi Judah ta hi Perez. Nunholag hi Perez ta hi Hezron. Nunholag hi Hezron ta hi Ram. Nunholag hi Ram ta hi Aminadab. [32] Ja nunholag hi Aminadab ta hi Nashon. Nunholag hi Nashon ta hi Sarmon. Nunholag hi Sarmon ta hi Boaz. Nunholag hi Boaz ta hi Obed. Nunholag hi Obed ta hi Jesse. [31] Ja nunholag hi Jesse ta hi David. Nunholag hi David ta hi Natan. Nunholag hi Natan ta hi Matata. Nunholag hi Matata ta hi Mena. Nunholag hi Mena ta hi Melea. [30] Ja nunholag hi Melea ta hi Eliakim. Nunholag hi Eliakim ta hi Jonam. Nunholag hi Jonam ta hi Josep. Nunholag hi Josep ta hi Judah. Nunholag hi Judah ta hi Simeon. [29] Ja nunholag hi Simeon ta hi Levi. Nunholag hi Levi ta hi Mattat. Nunholag hi Mattat ta hi Jorim. Nunholag hi Jorim ta hi Eliezer. Nunholag hi Eliezer ta hi Joshua. [28] Ja nunholag hi Joshua ta hi Er. Nunholag hi Er ta hi Elmadam. Nunholag hi Elmadam ta hi Kosam. Nunholag hi Kosam ta hi Adi. Nunholag hi Adi ta hi Melki. [27] Ja nunholag hi Melki ta hi Neri. Nunholag hi Neri ta hi Shealtiel. Nunholag hi Shealtiel ta hi Zerubabel. Nunholag hi Zerubabel ta hi Resa. Nunholag hi Resa ta hi Joanan. [26] Ja nunholag hi Joanan ta hi Joda. Nunholag hi Joda ta hi Josek. Nunholag hi Josek ta hi Semein. Nunholag hi Semein ta hi Matatias. Nunholag hi Matatias ta hi Maat. [25] Ja nunholag hi Maat ta hi Nagai. Nunholag hi Nagai ta hi Esli. Nunholag hi Esli ta hi Nahum. Nunholag hi Nahum ta hi Amos. Nunholag hi Amos ta hi Matatias. [24] Ja nunholag hi Matatias ta hi Josep. Nunholag hi Josep ta hi Jannai. Nunholag hi Jannai ta hi Melki. Nunholag hi Melki ta hi Levi. Nunholag hi Levi ta hi Mattat. [23b] Ja nunholag hi Mattat ta hi Heli. Nunholag hi Heli ta hi Josep an allon cha an ammod Hesus. Ja tolom poloh tagwon Hesus ja una ete-a an muntudtuchu.

- Luke
- <
- 3
- >

*3:6 3:6 Isaiah 40:3-5

†3:16 3:16 Literal: munnaud an napfagpfagto, ja achiyaꞌ mipfilang an mangaan ay ni hapato na. Ay chuy an timpo ja hini mangaan ay ni hapaton ni apo ja tamun chi nababbabaan an takhala. Hotti hay penhod John an allon ja nababbaba pay hija mu hay nababa an takhala nu mipadchung ay Hesu Kristo.

© 2003 WBT